“**TASDIQLANGAN”**

**“O‘zbek geologiya qidiruv” AJ  
Kuzatuv kengashining  
2023 yil “*”*\_\_\_ dagi**

**\_\_-son majlis qarori**

**“O‘ZBEK GEOLOGIYA QIDIRUV” AKSIYADORLIK JAMIYATINING**

**ODOB-AXLOQ KODEKSI**

**Toshkent-2023 y.**

**1.      Umumiy qoidalar**

1.1. “O‘zbek geologiya qidiruv” aksiyadorlik jamiyatining odob-axloq qoidalari (keyingi o‘rinlarda - Odob-axloq qoidalari) “O‘zbek geologiya qidiruv” aksiyadorlik jamiyati xodimlarining (keyingi o‘rinlarda – Aksiyadorlik jamiyati xodimlari) kasbiy madaniyati, xizmat faoliyati davomida hamda xizmatdan tashqari vaqtda odob-axloqi, tashqi ko‘rinishi va kiyinish uslubining namunaviy qoidalarini belgilaydi.

Odob-axloq qoidalari davlat xizmatida yuksak kasbiy madaniyatni shakllantirish, jamoatchilik ongida davlat xizmatiga bo‘lgan hurmat va ishonchni oshirish hamda Aksiyadorlik jamiyati xodimlarining axloq qoidalariga zid bo‘lgan xatti-harakatlarining oldini olishga qaratilgan.

1.2. Ushbu Siyosatda quyidagi asosiy taʼriflar qo‘llaniladi:

**Kodeks** – mazkur Odob-axloq kodeksi.

**Kontragent** – Aksiyadorlik jamiyati bilan shartnomaviy munosabatga kirishadigan har qanday jismoniy, ishchi-xodimlar bundan mustasno, yoki yuridik shaxs (jumladan, uning filial va/yoki vakolatxonasi).

**Maxfiy maʼlumot** – olish, qayta ishlash, topshirish yoki ulardan foydalanish O‘zbekiston Respublikasi qonunchiligi va/yoki maʼlumot egasining ichki meʼyoriy hujjatlariga muvofiq cheklangan har qanday shakldagi maʼlumot, jumladan:

– davlat siri – davlat tomonidan muhofaza qilinadigan va maxsus ro‘yxatlar bilan cheklangan O‘zbekiston Respublikasining o‘ta muhim, o‘ta maxfiy, harbiy, siyosiy, iqtisodiy, ilmiy-texnik va boshqa turdagi maʼlumotlari;

– tijorat siri – ilmiy-texnik, texnologik, ishlab chiqarish, moliyaviy-iqtisodiy va boshqa sohalarda tijorat qiymatiga ega maʼlumot bo‘lib, maʼlumot egasi uning qonuniy asosda erkin foydalanish imkoni bo‘lmagan uchinchi shaxslarga nomaʼlum bo‘lganligi sababli maxfiyligini himoya qilish choralarini ko‘radi;

– xizmat siri – fan, texnika, geologiya, ishlab chiqarish va boshqaruv sohalaridagi maʼlumotlar bo‘lib, ularni oshkor qilish Aksiyadorlik jamiyati manfaatlariga ziyon yetkazish holati.

**Manfaatlar to‘qnashuvi** – xodimning shaxsiy manfaatdorligi (bevosita yoki bilvosita) uning lavozim yoki xizmat majburiyatlarini tegishli ravishda bajarishiga taʼsir qiladi yoki taʼsir qilishi mumkin bo‘lgan vaziyat bo‘lib, unda xodimning shaxsiy manfaatdorligi va Aksiyadorlik jamiyatining qonuniy manfaatlari hamda huquqlari o‘rtasida qarama-qarshilik yuzaga kelishi holati.

**Shaxsiy manfaatdorlik** – xodimning u va/yoki uning yaqin qarindoshlari tomonidan pul mablag‘lari, mol-mulk, xususan, mulkka egalik huquqi, mulkiy xarakterdagi xizmatlar, bajarilgan ishlarning natijalari yoki boshqa biron-bir foyda (afzalliklar) olish imkoniyati bilan bog‘liq manfaatdorlik.

Korrupsion harakatlar:

– noqonuniy ravishda davlat mansabdor shaxsiga (pora, poraxo‘rlik), tijorat tashkiloti vakiliga (tijorat uchun pora) yoki boshqa har qanday shaxsga uning harakati (harakatsizligi) uchun taʼsir ko‘rsatish yoki lavozim majburiyatlarini tegishli darajada bajarmasligiga undash va/yoki Aksiyadorlik jamiyati uchun,

jumladan, tegishli bo‘lmagan tijorat ustuvorligiga erishish maqsadida foydani taklif qilish, vaʼda berish, ruxsat berish, o‘tkazish;

– rasmiyatchilikni kamaytirish uchun to‘lovni amalga oshirish;

– o‘z mansab vakolatlaridan noqonuniy foydalanish, xizmat mavqeini, vakolatlarini suiisteʼmol qilish, shuningdek, xodimning o‘z mansabidan Aksiyadorlik jamiyati qonuniy manfaatlariga qarshi noqonuniy foydalanishi, jumladan, o‘zi yoki uchinchi shaxslar uchun noqonuniy foyda olish maqsadida boshqa shaxslardan noqonuniy foyda olish yoki olishga rozilik berish, talab qilish, undirish yoki so‘rash;

– pora olishda yoki tijoratda o‘z tomoniga pora bilan og‘dirish uchun vositachilik qilish, xususan, noqonuniy foydani oluvchiga yetkazish yoxud yetkazuvchiga yordam berish, noqonuniy foyda olish va berish to‘g‘risida u bilan kelishuvga erishish va amalga oshirish;

– korrupsiya yoki uni sodir etishga olib keluvchi, jumladan, manfaatlar to‘qnashuvini namoyon qiluvchi harakat/harakatsizlik.

**Davlat organlari, korxona va muassasalari** – davlat hokimiyati organlari (vazirliklar, davlat qo‘mitalari, xizmatlari, agentliklari, markazlari, inspeksiyalari, davlat kompaniyalari, konsernlari), fuqarolarning o‘zini o‘zi boshqarish organlari va ularning tarkibiy bo‘linmalari, shuningdek, davlat tomonidan bevosita yoki bilvosita nazorat qilinadigan yuridik shaxslar.

**Davlat fuqarolik xizmatchilarining odob-axloq qoidalari** – davlat fuqarolik xizmatchilari tomonidan rioya etilishi shart bo‘lgan odob-axloq normalari majmui.

**Xodimlar** – ushbu Kodeksning maqsadlaridan kelib chiqib, ushbu atama mehnat shartnomalari asosida o‘z lavozim majburiyatlarini bajarayotgan Aksiyadorlik jamiyati xodimlarini nazarda tutadi.

**Yaqin qarindoshlar** – xodim bilan qarindoshlik aloqasida bo‘lgan shaxslar, yaʼni ota-ona, tug‘ishgan va o‘gay aka-uka va opa-singillar, turmush o‘rtoq, farzandlar, jumladan, asrab olinganlar, buva, buvi, nabiralar, shuningdek, turmush o‘rtoqning ota-onasi, tug‘ishgan va o‘gay aka-uka va opa-singillari.

1.3. Mazkur Kodeksda qo‘llangan, lekin izohi keltirilmagan atamalar Aksiyadorlik jamiyatining boshqa ichki meʼyoriy hujjatlarida hamda O‘zbekiston Respublikasi qonunchiligida qanday maʼnoda qo‘llangan bo‘lsa, shu maʼnoda ishlatiladi.

**2. Odob-axloq kodeksining tamoyillari.**

2.1. Aksiyadorlik jamiyati xodimlari o‘z kasbiy faoliyatini quyidagi tamoyillar asosida amalga oshirishi shart:

qonuniylik;

Vatanga sadoqat va xizmat vazifasiga fidoyilik, yuklangan funksional vazifalarini to‘liq bajarish, ijro intizomiga qatʼiy rioya etish;

fuqarolar huquqlari, erkinliklari va qonuniy manfaatlarining ustuvorligi;

davlat va jamiyat manfaatlariga sodiqlik;

adolatlilik, halollik va xolislik;

korrupsiyaviy holatlarga murosasiz munosabatda bo‘lish va qarshi kurashish;

xizmat sirini qatʼiy saqlash;

mansab vakolatlarini suiisteʼmol qilmaslik;

manfaatlar to‘qnashuviga yo‘l qo‘ymaslik.

2.2. Aksiyadorlik jamiyati xodimlari o‘z vakolatlarini amalga oshirayotganda O‘zbekiston Respublikasining Konstitutsiyasi va qonunlariga, “Davlat fuqarolik xizmati to‘g‘risida”gi O‘zbekiston Respublikasining Qonuniga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, ushbu Odob-axloq qoidalariga va Aksiyadorlik jamiyatining korrupsiyaga qarshi kurashish sohasidagi boshqa ichki meʼyoriy hujjatlariga amal qiladi.

**3. Odob-axloq kodeksining maqsadlari**

3.1. Mazkur Kodeks quyidagi maqsadlarda ishlab chiqilgan:

– Aksiyadorlik jamiyati xodimlari o‘z lavozim majburiyatlarini bajarish jarayonida odob-axloq qoidalarini tizimlashtiruvchi normativ hujjatni yaratish;

– Aksiyadorlik jamiyati xodimlari uchun munosib kasbiy va axloqiy talablarni joriy etish;

– Aksiyadorlik jamiyatida jamoaviy madaniyatni rivojlantirish hamda o‘zaro hurmat va ishonch muhitini yaratish;

– Aksiyadorlik jamiyatining odob-axloq qoidalari bilan jismoniy va yuridik shaxslarni tanishtirish va ulardan hamkorlik doirasida odob-axloq qoidalariga amal qilishni tartibga solish;

 – Aksiyadorlik jamiyat va xodimlarining adolatli ish yuritishi va halol hamkor sifatidagi rasmiy nufuzini shakllantirish va mustahkamlash.

3.2. Aksiyadorlik jamiyati xodimlarning o‘z xizmatini halol, shaffof va vijdonan bajarishiga bo‘lgan yuqori talablarni qo‘llash maqsadida mazkur Kodeks qabul qilinadi.

3.3. Kodeks huquqbuzarliklarning oldini olishga, ularni sodir etilishi sabab va sharoitlarini bartaraf etishga, xodimlarda yuksak huquqiy ongni tarbiyalashga, fuqarolarning huquq va erkinliklariga hurmat qilishga hamda yuqori kasbiy va axloqiy talablarini rivojlantirishga yo‘naltirilgan.

**4. Aksiyadorlik jamiyati xodimlari mehnat faoliyati davomida  
xulq-atvorning quyidagi umumiy qoidalariga amal qilishi lozim.**

4.1. Xodimlar egallab turgan lavozimidan qatʼiy nazar quyidagi qoidalarga amal qilishi lozim:

– davlat xizmatining obro‘siga putur yetkazishi mumkin bo‘lgan xatti- harakatlardan tiyilish, axloq normalariga doimiy rioya qilish;

– lavozim majburiyatlarini zarur darajadagi kasbiy salohiyat va vijdonan bajarishi, o‘z malakasini muntazam oshirib borish;

– hamkasblar bilan o‘zaro samarali bilim almashish hamda ish yuzasidan yuqori darajada muloqot olib borishi, murakkab vazifalarni bajarishda hamkasblariga ko‘maklashish;

– lavozim Yo‘riqnomalarida, O‘zbekiston Respublikasi qonunchiligi va Aksiyadorlik jamiyatining ichki meʼyoriy hujjatlarida belgilangan vakolati doirasida harakat qilish;

– xushmuomalalik, eʼtiborlilik va hushyorlik bilan fuqarolarda davlatga nisbatan ishonch va hurmat hissini uyg‘otish;

– masʼuliyat, kasbiga sadoqat va halollikni kundalik shiorga aylantirish;

– yuqori turuvchi organlar va mansabdor shaxslarning vakolatlari doirasida qabul qilingan (berilgan) qarorlar (topshiriqlar)ini o‘z muddatida hamda sifatli bajarish;

– meʼyoriy-huquqiy va ichki meʼyoriy hujjatlar bilan o‘rnatilgan cheklov hamda taqiqlarga, jumladan, korrupsion harakatlarga chek qo‘yish;

– umumiy axloq qoidalari hamda Odob-axloq Kodeksiga ishdan tashqari vaqtda ham amal qilishlari lozim. Jumladan, oilasida sog‘lom muhitni taʼminlab, oila aʼzolariga doimiy g‘amxo‘r bo‘lish, farzandlarida vatanparvarlik va boshqa yuksak axloqiy fazilatlarni shakllantirish;

– fuqarolarning ijtimoiy kelib chiqishi, iqtisodiy ahvoli va boshqa omillardan qatʼiy nazar, ular bilan bir xil, samimiy, odob doirasida munosabatda bo‘lish;

– jamiyatda axloqning umumeʼtirof etilgan qoidalariga amal qilish.

4.2. Aksiyadorlik jamiyati rahbariyati va tarkibiy bo‘linma boshliqlari quyidagilarga majburdirlar:

– mazkur Kodeksga amal qilishda o‘rnak bo‘lish;

– yuksak kasbiy salohiyat, vijdonlilik va adolatda namuna bo‘lish;

– Aksiyadorlik jamiyatida yuksak kasbiy salohiyat, vijdonlilik va adolat bilan tavsiflanadigan jamoaviy madaniyatni shakllantirish bo‘yicha zarur chora-tadbirlarni amalga oshirish;

– xodimlarning Kodeks bilan tanishish va tushunishlarini taʼminlash;

– xodimlarga, ularning savol, taklif va shikoyatlariga eʼtiborli bo‘lish, ushbu Kodeksga doir hamda xodimlarning lavozim majburiyatlarini bajarishi jarayonida yuzaga keladigan savollariga javob berish.

**5. Kasbiy madaniyatga oid umumiy odob-axloq qoidalari**

5.1. Aksiyadorlik jamiyati xodimlari xizmat faoliyati davomida quyidagilarga majbur:

fuqarolarning jinsi, irqi, millati, fuqaroligi, tili, dini, ijtimoiy kelib chiqishi, eʼtiqodi, shaxsiy va ijtimoiy mavqei kamsitilishiga olib keluvchi taʼsir choralari va harakatlar (harakatsizlik)ga yo‘l qo‘ymasligi;

halol, adolatli va kamtar bo‘lishi, fuqarolar bilan muloqotda xushmuomala, vazmin va samimiy munosabatni namoyish qilishi;

jismoniy va yuridik shaxslarning huquqlari va qonuniy manfaatlariga daxldor qarorlarni qabul qilishda qonuniylikni, adolatlilikni va shaffoflikni taʼminlashi;

davlat va jamiyat manfaatlariga zarar yetkazuvchi, davlat organlari va tashkilotlari faoliyati samaradorligini pasaytiradigan harakatlar (harakatsizlik)dan tiyilishi;

o‘zining xatti-harakati va axloqi tufayli jamoatchilikning tanqidiga uchramaslik choralarini ko‘rishi, tanqid uchun taʼqibga yo‘l qo‘ymasligi, asosli va konstruktiv tanqiddan o‘z faoliyatidagi kamchiliklar hamda nuqsonlarni bartaraf etish yo‘lida foydalanishi;

davlat organlari va tashkilotlari, Aksiyadorlik jamiyati xodimlari va boshqa shaxslarga o‘z xizmat mavqeidan foydalangan holda shaxsiy masalalar yuzasidan taʼsir o‘tkazmasligi;

o‘z xizmat vakolatlarini jismoniy va yuridik shaxslarning manfaatlarini ko‘zlab bajarish yoki bajarmaslik evaziga ulardan biron-bir mukofot, foyda yoki sovg‘alar olmasligi;

davlat mulkining but saqlanishini taʼminlashi, o‘ziga ishonib topshirilgan davlat mulkidan faqat xizmat maqsadlarida foydalanishi;

xizmat intizomiga qatʼiy rioya qilishi, ish vaqtidan oqilona va samarali foydalanishi;

aholining davlat xizmatlari isteʼmolchisi sifatidagi talablariga muvofiq doimiy ravishda faoliyat sifatini oshirib borish choralarini ko‘rishi;

qonun bilan intizomiy, maʼmuriy va jinoiy javobgarlik nazarda tutilgan huquqbuzarlik va boshqa xatti-harakatlarga yo‘l qo‘ymasligi;

kasb etikasi va ishchanlik uslubiga rioya etishi;

siyosiy partiyalar, jamoat birlashmalari va boshqa nodavlat tashkilotlari manfaatlari yo‘lida xizmat mavqei va imkoniyatlaridan foydalanmasligi kerak.

5.2. Aksiyadorlik jamiyati xodimlari o‘ziga bo‘ysunuvchi xodimlardan ular mehnat vazifasini bajarayotgan paytda partiya nomidan siyosiy faoliyat bilan shug‘ullanishni talab qilishi, siyosiy partiyalar, jamoat birlashmalari va boshqa nodavlat tashkilotlari faoliyatida ishtirok etishga daʼvat etish yoki majburlashiga yo‘l qo‘yilmaydi.

**6. Aksiyadorlik jamiyatida xizmat faoliyatiga oid odob-axloq qoidalari**

6.1. Aksiyadorlik jamiyati xodimlari xizmat faoliyati davomida quyidagilarga majbur:

O‘zbekiston Respublikasining Konstitutsiyasi, qonunlari va boshqa qonunchilik hujjatlariga so‘zsiz rioya etishi;

mamlakat shaʼnini eʼzozlash, davlat siyosatiga sodiq bo‘lish;

tashqi siyosat sohasida davlat manfaatlarini qatʼiy himoya qilish;

o‘z xizmat vazifalarini vijdonan, halol va yuksak professional darajada bajarish, rasmiyatchilik, soxtakorlik va suiisteʼmolchilikka yo‘l qo‘ymaslik;

xizmat majburiyatlarini samarali bajarish uchun zarur bo‘lgan bilim va ko‘nikmalarni doimiy asosda oshirish;

yuqori davlat organlari va tashkilotlari hamda mansabdor shaxslarining o‘z vakolatlari doirasida qabul qilgan qarorlari hamda berilgan topshiriqlarni o‘z vaqtida va sifatli bajarish;

ishlab chiqilayotgan normativ-huquqiy va boshqa hujjatlarga biron-bir shaxs, guruh yoki idoralar manfaati nuqtai nazaridan yondashmaslik hamda ularning manfaatlari ifoda etilishiga yo‘l qo‘ymaslik;

har qanday qonunbuzilishiga, ayniqsa, korrupsiya holatlariga qarshi murosasizlik bilan kurashish;

xizmat safarlari, nazorat tadbirlari davomida mehnat faoliyati bilan bog‘liq bo‘lgan har qanday turdagi sarf-xarajatlarni boshqa shaxslar hisobidan amalga oshirmaslik;

Aksiyadorlik jamiyati xodimlari yoki boshqa shaxslar tomonidan jinoyat yoki boshqa huquqbuzarlik sodir etishga undovchi murojaatlar haqida, shuningdek, hamkasblari tomonidan sodir etilgan yoki tayyorgarlik ko‘rilayotgan qonunbuzilishlar haqida o‘zining rahbariga zudlik bilan maʼlum qilish;

chet el fuqarolari bilan alohida belgilangan tartibga zid ravishda bevosita yoki boshqa shaxslar orqali muloqotga kirishmaslik;

o‘z xizmat majburiyatlarini bajarayotganda fuqarolar va boshqa shaxslarni kamsitmaslik, ularning taʼsiridan saqlanish, fuqarolar huquqlari, majburiyatlari va qonuniy manfaatlarini hisobga olish;

o‘z xizmat majburiyatlarini vijdonan bajarishga to‘sqinlik qilishi mumkin bo‘lgan xatti-harakatlardan saqlanish;

davlat siri, qonun bilan qo‘riqlanadigan va xizmatga oid boshqa maʼlumotlarning oshkor etilmasligini taʼminlash yuzasidan barcha choralarni ko‘rish, ulardan qonunga zid ravishda foydalanmaslik;

axborotlarni tarqatish qoidalariga rioya qilish, Internet jahon axborot tarmog‘i va axborot kommunikatsiya vositalaridan foydalanishda axborot xavfsizligini taʼminlashning belgilangan tartibiga amal qilish;

biriktirilgan xizmat kompyuteri hamda elektron tashuvchilaridagi xizmatga oid maʼlumotlarning xavfsiz saqlanishini taʼminlash va ularni boshqa shaxslarga tarqatilishining oldini olish choralarini ko‘rish;

ijtimoiy tarmoqlarda davlat organlari va tashkilotlari hamda mansabdor shaxslar faoliyatini muhokama qilmaslik, axloqqa zid iboralarni ishlatmaslik, mamlakatda amalga oshirilayotgan islohotlarga nisbatan odamlarda ishonchsizlik kayfiyatini yuzaga keltirishi mumkin bo‘lgan materiallarni joylashtirmaslik;

fuqarolar va hamkasblarining shaʼni va qadr-qimmatiga dog‘ tushiruvchi maʼlumotlar, tuhmat, ig‘vo va uydirmalarni tarqatmaslik;

mehnat va ijro intizomi, ichki tartib qoidalariga, shuningdek, telefonda so‘zlashish va kiyinish madaniyatiga qatʼiy rioya etish;

o‘ziga ishonib topshirilgan mulkka va moliyaviy mablag‘larga ehtiyotkorlik va tejamkorlik bilan munosabatda bo‘lish;

jamoada sog‘lom maʼnaviy muhitni saqlash choralarini ko‘rish;

jismoniy va yuridik shaxslarning murojaatlarini qonunda belgilangan tartibda hamda muddatlarda qonuniy, asosli va adolatli hal qilish;

mehnat jamoasida ishchanlik muhitini shakllantirish va uni mustahkamlashga ko‘maklashishi;

mehnat jamoasida hamkasblarining shaʼni va qadr-qimmatini obro‘sizlantiradigan shaxsiy va kasbiy fazilatlarini muhokama qilishdan tiyilishi kerak.

**6.2. Rahbarlar quyidagilarga majbur:**

Bo‘ysunuvidagi Aksiyadorlik jamiyati va uning tarkibiy bo‘linmalari xodimlariga professionalizm, halollik, xolislik va adolatlilikda o‘rnak bo‘lish;

jamoada sog‘lom maʼnaviy muhit va ishchan kayfiyatni shakllantirish;

Aksiyadorlik jamiyati xodimlarini qonunga xilof xatti-harakatlarni amalga oshirishga undamaslik hamda ulardan bunday harakatlarni bajarishni talab qilmaslik;

kadrlarni mahalliychilik, urug‘-aymoqchilik, tanish-bilishchilik yoki shaxsiy sadoqat belgilari bo‘yicha tanlash, tayinlash yoki tavsiya etishga yo‘l qo‘ymaslik;

jamoada guruhbozlik va favoritizm (ayrim xodimlarni yaqin olish va qo‘llab-quvvatlash) ko‘rinishlariga yo‘l qo‘ymaslik, shuningdek, xizmat vazifalarini bajarish jarayonida boshqa salbiy omillarning oldini olish;

Aksiyadorlik jamiyati xodimlarining faoliyatiga baho berishda qonuniy, asosli va adolatli qarorlar qabul qilish;

Aksiyadorlik jamiyati xodimlari tomonidan korrupsiya va boshqa suiisteʼmolchiliklar sodir etilishining oldini olish choralarini ko‘rish;

bo‘ysunuvidagi Aksiyadorlik jamiyati va uning tarkibiy bo‘linmalari xodimlarini huquqiy va ijtimoiy jihatdan himoya qilish choralarini ko‘rish;

vakolati doirasida shartnomalar tuzish, tanlovlar o‘tkazish yoki rozilik berish masalalariga xolis, adolatli va qonuniy yondashish.

6.2.1. Rahbarlar bo‘ysunuvidagi Aksiyadorlik jamiyati va uning tarkibiy bo‘linmalari xodimlariga qo‘pol muomalada bo‘lishi, haqorat qilishi, shaxsiyatiga tegishi, ularga asossiz tanbeh berishi yoki ayblashi hamda kamsitishi mumkin emas.

**7. Aksiyadorlik jamiyati xodimlarining xizmatdan tashqari odob-axloq qoidalari**

Aksiyadorlik jamiyati xodimlari ishdan bo‘sh vaqtlarida umumqabul qilingan axloq normalariga rioya qilishlari va ularga zid bo‘lgan xulq-atvor va xatti-harakatlardan o‘zlarini tiyishlari shart.

Aksiyadorlik jamiyati xodimlari ishdan tashqari vaqtda quyidagilarga majbur:

milliy urf-odat, qadriyat va anʼanalarga hurmat bilan munosabatda bo‘lish;

dabdababozlik, shuhratparastlik, guruhbozlik, maishatbozlik, ichkilikbozlik va boshqa salbiy illatlarga yo‘l qo‘ymaslik;

rasmiy eʼlon qilingan maʼlumotlardan tashqari davlat xizmati faoliyatiga oid masalalarni muhokama qilmaslik;

jamoat joylarida (kafe, restoran va boshqa ko‘ngilochar maskanlarda) o‘zini tutish qoidalariga rioya etish, atrofdagilarning eʼtiborini tortuvchi ortiqcha va salbiy harakatlarga yo‘l qo‘ymaslik;

jamoat tartibi va xavfsizligiga qarshi qaratilgan xatti- harakatlarni sodir etmaslik, mazkur noqonuniy harakatlarga boshqalarni jalb etmaslik yoki daʼvat qilmaslik;

xizmat majburiyatlarini bajarish bilan bog‘liq bo‘lgan idora va tashkilotlar rahbar va xodimlaridan, boshqa mansabdor shaxslaridan qimmatbaho sovg‘a olmaslik;

xizmat guvohnomalarini saqlash va foydalanish tartibiga qatʼiy rioya etish, ulardan xizmatga aloqador bo‘lmagan holatlarda foydalanmaslik, shu jumladan, vakolatli shaxslarga xizmat guvohnomasini ko‘rsatib, mavqeini suiisteʼmol qilmaslik;

xizmat avtotransport vositalaridan xizmat faoliyatidan tashqari holatlarda shaxsiy va boshqa maqsadlarda foydalanmaslik;

ish faoliyati bilan bog‘liq maʼlumotlarni ishga aloqador bo‘lmagan boshqa shaxslar ishtirokida muhokama qilmaslik;

shaxsiy transport vositalaridan foydalanishda belgilangan tartibga amal qilish, yo‘l harakati qoidalariga qatʼiy rioya etish;

tizim korxonalari yoki u bilan aloqalar va manfaatlarga ega bo‘lgan tashkilotlardagi moddiy yoki nomoddiy naf olmaslik, ulushlarni, paylarni va aksiyalarni bevosita yoki vakillar orqali olmaslik;

tadbirkorlik faoliyati subyektlarini tashkil etmaslik, ularning muassisi (ishtirokchisi) bo‘lmaslik, tadbirkorlik subyektida haq to‘lanadigan boshqa faoliyat bilan (pedagogik, ilmiy va ijodiy faoliyatdan tashqari) shug‘ullanmaslik, O‘zbekiston Respublikasi qonunlari va O‘zbekiston Respublikasi Prezidenti qarorlarida nazarda tutilgan hollar bundan mustasno;

o‘zi faoliyat yuritgan davlat organlari va tashkilotlari hamda davlat xizmatiga dog‘ tushiruvchi xatti-harakatlardan tiyilish;

tashqi ko‘rinishini belgilangan meʼyorlar doirasida saqlash, kamtarona kiyinish, atrofdagilarning eʼtiborini o‘ziga ortiqcha jalb qiladigan tarzda kiyinmaslik.

**8. Jamoatchilik, ommaviy axborot vositalari vakillari bilan**

**munosabatlarga oid odob-axloq qoidalari**

8.1. Aksiyadorlik jamiyati o‘z faoliyati haqida ochiq manbalarda maʼlumot eʼlon qilishga (jumladan, OAVda, Aksiyadorlik jamiyatining rasmiy veb-sahifalari va ijtimoiy tarmoqlarda), shuningdek, uning faoliyatiga taʼsir qiluvchi axborot va vaziyatlarga sharh berishga haqli.

8.2. Aksiyadorlik jamiyati nomidan bunday maʼlumotni, sharh va bayonotni Aksiyadorlik jamiyati rahbariyati, Jamoatchilik va ommaviy-axborot vositalari bilan aloqalar bo‘limi, shuningdek, Aksiyadorlik jamiyatining boshqa xodimlari, kelishilgan ichki tartib asosida berilishi mumkin.

Murojaat va bayonotlarga beriladigan javoblarni Aksiyadorlik jamiyatining Jamoatchilik va ommaviy-axborot vositalari bilan aloqalar bo‘limi muvofiqlashtiradi.

8.3. Quyidagi hollarda ommaviy bayonot berilishi mumkin emas:

ommaviy bayonot matni va mazmuni davlat siyosati yoki davlat organlari va tashkilotlari faoliyatiga aloqador bo‘lmasa;

ommaviy bayonotda keltiriladigan axborotlar davlat sirlari bilan bog‘liq bo‘lsa;

ommaviy bayonot boshqa davlat organlari va tashkilotlari nufuzini pasaytirish yoki ularning mansabdor shaxslarini kamsitishga yo‘naltirilgan bo‘lsa;

Aksiyadorlik jamiyati faoliyatiga aloqador bo‘lmagan maʼlumotni tarqatmaslik va muhokama qilmaslik, o‘z nomidan ham hech qanday sharh bermaslik.

8.4. Davlat xizmatida jamoatchilik nazoratini taʼminlash maqsadida jamoatchilik tomonidan Aksiyadorlik jamiyati va uning tarkibiy bo‘linmalar faoliyatiga oid ayblov yoki tanqid bildirilgan taqdirda, Aksiyadorlik jamiyatining Jamoatchilik va ommaviy-axborot vositalari bilan aloqalar bo‘limi yoki masʼul xodimlari unga nisbatan bildirilgan ayblov yoki tanqidga ommaviy izoh yoxud raddiya berishi lozim.

8.5. Agar ommaviy bayonotda fuqarolarning shaʼni hamda qadr-qimmatini kamsitadigan iboralar bo‘lsa, Aksiyadorlik jamiyati xodimi o‘z fikrlarining yanglishligi yoki noto‘g‘riligini tan olishi hamda shaʼni, qadr-qimmatiga va ishchanlik obro‘siga daxl qilingan fuqarodan, agar qonun hujjatlarida boshqa oqibatlar nazarda tutilmagan bo‘lsa, kechirim so‘rashi shart.

**9. Aksiyadorlik jamiyati mulki va maʼlumotlariga munosabatlari bilan bog‘liq odob-axloq qoidalari**

9.1. Ish faoliyati davomida xodimlar egallab turgan lavozimlari va yuklatilgan xizmat vakolatlari doirasida Aksiyadorlik jamiyatining, kontragent va hamkorlarning maʼlumotlari, shu jumladan, tijorat sirlari va maxfiy maʼlumotlari bilan tanishish imkoniyatiga ega bo‘ladilar.

Tijorat sirlari va maxfiy maʼlumotlarning oshkor bo‘lishi Aksiyadorlik jamiyatining, hamkorlarning moliya-xo‘jalik faoliyatiga va/yoki nufuziga zarar keltirishiga yoxud raqobatchilar yoki boshqa shaxslar tomonidan Aksiyadorlik jamiyatining zarari yo‘lida maqsadli foydalanilishiga olib kelishi mumkin.

Aksiyadorlik jamiyati o‘zi va hamkorlari va boshqa uchinchi shaxslarga tegishli maxfiy maʼlumotlarning noqonuniy oshkor qilinishidan himoyalanishga jiddiy munosabatda bo‘ladi, shu sababli bunday maʼlumotlarning ayrim qismi faqat mehnat faoliyatida zarur bo‘ladigan xodimlarga tegishliligi bo‘yicha taqdim qilinadi.

Xodimlar uchun yuqoridagi tamoyillar va qoidalar quyidagilarni ifodalaydi:

– turli xildagi maʼlumotlar, xususan, “davlat sirlari”, “tijorat siri” va boshqa xizmat sirlariga doir O‘zbekiston Respublikasi qonunlari va Aksiyadorlik jamiyatining ichki meʼyoriy hujjatlari asosida belgilangan maʼlumotlar bilan ishlash qoidalariga rioya qilish;

– maxfiy maʼlumotdan O‘zbekiston Respublikasi qonunchiligi va Aksiyadorlik jamiyati talablariga muvofiq o‘z xizmat majburiyatlari va vakolatlarini bajarish jarayonida qatʼiy xizmat vazifasi doirasida foydalanish;

– bevosita xizmat majburiyatlarini bajarish bilan bog‘liq zarurat bo‘lmasa, Aksiyadorlik jamiyatining boshqa xodimlari bilan maxfiy maʼlumotlarni muhokama qilmaslik;

– maxfiy maʼlumotlarni ommaviy joylarda muhokama qilmaslik;

– zarurat bo‘lmasa, bevosita xizmat majburiyatlarini bajarish bilan bog‘liq holda foydalanish mumkin bo‘lgan Aksiyadorlik jamiyati faoliyati haqidagi maʼlumotni biron-bir formatda yozib olish, arxiv yaratish va har xil yo‘llar bilan nusxa olmaslik;

– Aksiyadorlik jamiyati yoki uning kontragentlari, hamkorlari va boshqa shaxslarning maxfiy maʼlumotlarini uchinchi shaxslarga yetkazish (jumladan, bir necha shaxslar davrasiga) mumkin emas, amaldagi qonunchilik talablariga ko‘ra, Aksiyadorlik jamiyatida belgilangan tartibda maxfiy maʼlumotni yetkazishga ruxsat berilishi bundan mustasno;

– ommaviy bo‘lmagan maʼlumotdan, yaʼni ochiq manbalarda eʼlon qilinmagan, Aksiyadorlik jamiyatidagi xizmat majburiyatlarini bajarish jarayonida olingan, jumladan, Aksiyadorlik jamiyatining yoki o‘zgalarning qimmatli qog‘ozlarini sotib olish va/yoki sotish haqidagi maʼlumotlaridan shaxsiy manfaatlari yo‘lida foydalanmaslik;

– “Toza stol” qoidasiga rioya qilish, xususan:

– ish joyini tark etayotganda kompyuterni bloklash va portativ qurilmalarni (noutbuk, planshet, smartfon) hamda maʼlumot tashuvchilarni (tashqi HD-disklar, flesh-to‘plagich, DVD/CD-disklar v.b.) ishonchli joyda saqlash;

– maʼlumotni moddiy tashuvchilarni ochiq joyda qoldirmaslik, Aksiyadorlik jamiyatida o‘rnatilgan maxfiy maʼlumot, tijorat sirlari va hujjatlarni saqlash qoidalariga amal qilish;

– Aksiyadorlik jamiyatida o‘rnatilgan axborot xavfsizligi qoidalariga rioya qilish, shaxsiy parollar xavfsizligini taʼminlash (jumladan, ishchi kompyuter, noutbuk, ichki tizim, korporativ sayt va korporativ bank kartalarining), ularni boshqa shaxslarga aytmaslik, yozib olmaslik, parollarni avtomatik saqlash funksiyasidan foydalanmaslik;

– elektron axborot va resurslar bilan ishlashda, xususan, notanish manzillardan havolalar, fayl va ilovalarni olishda ehtiyotkor bo‘lish;

– Aksiyadorlik jamiyatida faqat mualliflik huquqi bo‘lgan dasturiy taʼminotdan foydalanish, Aksiyadorlik jamiyatining kompyuter va portativ qurilmalariga (noutbuk, planshet, smartfon) boshqa dasturiy taʼminotni o‘rnatmaslik, Aksiyadorlik jamiyatining axborot xavfsizligini taʼminlash talablarini inkor qilmaslik;

– maxfiy maʼlumot yoki tijorat sirini Aksiyadorlik jamiyatidan ishdan bo‘shagandan keyin ham Aksiyadorlik jamiyati va xodim o‘rtasidagi kelishuvga binoan belgilangan muddat davomida oshkor qilmaslik;

– xizmat majburiyatlarini bajarishda maxfiy maʼlumot yoki tijorat sirini himoya qilishning tegishli choralarini ko‘rish va unga ega bo‘lishning har qanday maqsadli, tasodifiy yoki ruxsatsiz holatlarining oldini olishni nazorat qilish;

– maʼlumotni himoya qilish yoki foydalanish masalalariga doir shubha tug‘ilsa, bevosita o‘z rahbariga va/yoki Ichki nazorat boshqarmasining boshlig‘iga aniqlik kiritish uchun murojaat qilish.

9.2. Aksiyadorlik jamiyati xodimlari kontragentlar, hamkorlar va boshqa uchinchi shaxslarning haq-huquqlarini hurmat qiladi, ularning faoliyati va shaxsiy hayotiga doir maʼlumotlarni oshkor qilmaydi va himoya qiladi.

O‘z xodimlari, kontragentlari, hamkorlari va boshqa uchinchi shaxslarning shaxsiy maʼlumotlarini himoya qilish doirasida Aksiyadorlik jamiyati faqat moliya-xo‘jalik faoliyatini yuritish va o‘z majburiyatlarini ijro etishi uchun zarur bo‘lgan tegishli maʼlumotlarnigina yig‘adi va qayta ishlaydi, shuningdek, ularni himoyalash bo‘yicha qonuniy talablarga rioya qiladi.

Xodimlar uchun yuqoridagi tamoyillar va qoidalar quyidagilarni ifodalaydi:

– boshqa xodimlarning, shuningdek, kontragentlarning, hamkorlar va uchinchi shaxslarning shaxsiy maʼlumotlarini qayta ishlash va himoya qilish bilan bog‘liq jarayonda belgilangan qoida va protseduralarga amal qiladi;

– xizmat majburiyatlarini bajarishda shaxsiy maʼlumotlarni himoya qilishning tegishli choralarini ko‘rish hamda har qanday maqsadli, tasodifiy va ruxsatsiz foydalanishning oldini olish uchun nazorat qiladi;

– Aksiyadorlik jamiyati intellektual mulk huquqini qimmatli manba deb tan olgan holda xususiy intellektual mulk huquqini himoya qiladi va o‘zgalarning intellektual mulk huquqiga hurmat bilan munosabatda bo‘ladi;

– Aksiyadorlik jamiyatidagi har bir shaxs intellektual mulk huquqidan ruxsatsiz foydalanishining oldini olish uchun masʼul hisoblanadi.

Shu jumladan:

– O‘zbekiston Respublikasining intellektual mulk huquqidan foydalanish to‘g‘risidagi qonunlariga amal qilish;

– qonuniy asos bo‘lmasa, Aksiyadorlik jamiyati va uchinchi shaxslarning intellektual mulk huquqidan, xususan, logotiplar, tovar belgilari va/yoki ramzlardan, foydalanmaslik;

– ishlab chiqarishga yangi tovar va xizmatlar joriy qilinganda yoki yaratilganda intellektual mulk huquqi tegishli tarzda himoya qilinishini taʼminlash;

– intellektual mulk huquqlari qonunan himoya qilinmaguncha Aksiyadorlik jamiyatidan tashqarida yangi g‘oya va/yoki loyihalarni oshkor qilmaslik;

– intellektual mulk huquqidan foydalanish yoki himoya qilishda shubha tug‘ilsa, bevosita o‘z rahbariga yoki Aksiyadorlik jamiyatining Korrupsiyaga qarshi ichki nazorat bo‘limiga aniqlik kiritilishini so‘rab murojaat qilish.

9.3. Aksiyadorlik jamiyati mulkchilik yoki boshqa huquqlar asosida ega bo‘lgan va foydalanadigan mulk faqat Aksiyadorlik jamiyatining maqsad va vazifalarini amalga oshirish hamda uning uzoq muddatli rivojlanishi va gullab-yashnashi uchun mo‘ljallangan. Shu munosabat bilan Aksiyadorlik jamiyati o‘z mol-mulkini o‘g‘irlikdan, ko‘kka sovurishdan, ishdan chiqishidan, yo‘qotishdan, xodimlar va/yoki o‘zgalar tomonidan noqonuniy foydalanish va suiisteʼmolliklardan zaruriy himoya orqali taʼminlashga intiladi.

Xodimlar uchun yuqoridagi tamoyillar va qoidalar quyidagilarni ifodalaydi:

– Aksiyadorlik jamiyati mulkiga masʼuliyat va ehtiyotkorlik bilan munosabatda bo‘lish, ulardan qatʼiy o‘z xizmat majburiyatlari va vakolatlarini bajarish doirasida foydalanish;

– Aksiyadorlik jamiyati mulkiga putur yetkazish, noqonuniy foydalanish yoki Aksiyadorlik jamiyati uchun yo‘qotish ehtimoli va/yoki shaʼniga dog‘ tushishiga olib keladigan asoslanmagan qarorlarni qabul qilmaslik;

– Aksiyadorlik jamiyati ofislarida va ishlab chiqarish joylarida o‘rnatilgan uskunalardan (jumladan, kompyuterlar, nusxalovchi apparatlar va h.k.) bevosita rahbarni oldindan ogohlantirmasdan shaxsiy maqsadlarda foydalanmaslik;

– agar Aksiyadorlik jamiyati uskunasi (jumladan, parollar, hisob raqamlarining rekvizitlari yoki boshqa maʼlumotlar) yo‘qolsa yoki o‘g‘irlansa, darhol Axborot-kommunikatsiya texnologiyalarini rivojlantirish va maʼlumotlar xavfsizligini taʼminlash bo‘limiga xabar berish;

– Aksiyadorlik jamiyati mulki ishdan chiqsa, sarflab yuborilsa va boshqa suiisteʼmolliklarga yo‘l qo‘yilgani maʼlum bo‘lsa, darhol Korrupsiyaga qarshi ichki nazorat bo‘limi yoki boshqarmasi yoki rahbariga bu holatlar haqida xabar berish.

**10. Kontragentlar, hamkorlar va uchinchi shaxslar bilan o‘zaro munosabat**

10.1. Aksiyadorlik jamiyati kontragentlar, hamkorlar va boshqa uchinchi shaxslar bilan umumqabul qilingan biznes yuritish qoidalariga, xususan, qonuniylik, halollik, shaffoflik, o‘zaro hurmat tamoyillarlariga asosan rasmiy munosabatlarni o‘rnatadi va olib boradi, shartnoma majburiyatlari va boshqa kelishuvlarni bajaradi va buni o‘z kontragentlaridan ham talab qiladi.

10.2. Aksiyadorlik jamiyati kontragentlar, hamkorlar va boshqa uchinchi shaxslar bilan o‘zaro munosabatlarda har qanday shakldagi va ko‘rinishdagi korrupsion harakatlarga toqat qilmaslik tamoyiliga qatʼiy amal qiladi.

Aksiyadorlik jamiyatining kontragentlari va hamkorlari Aksiyadorlik jamiyati qadriyatlarini hurmat qiladilar hamda amaldagi qonunchilikka, Odob-axloq kodeksining asosiy tamoyillar va qoidalariga rioya qiladilar, inson huquqlarini taʼminlash, atrof muhitni muhofaza qilish zaruriyatini to‘g‘ri anglaydilar va jamiyat oldida javobgardirlar.

10.3. Aksiyadorlik jamiyati O‘zbekiston Respublikasining “Davlat xaridlari to‘g‘risida”gi Qonuni va Aksiyadorlik jamiyatining ichki meʼyoriy hujjatlari talablari va mezonlariga muvofiq tadbirkorlik subyektlari bilan shaffof, halol va adolatli tarzda hamkorlik qiladi.

Shuningdek, Aksiyadorlik jamiyatida kontragentlar va hamkorlarning ishonchliligi, shaʼniga dog‘ tushmaganligi, korrupsiyaga qarshi kurashish doirasida Aksiyadorlik jamiyatining tamoyillar va standartlariga mos ekanligini tekshiruvchi amaliyotlar qabul qilingan.

Aksiyadorlik jamiyati korrupsion yoki boshqa noqonuniy faoliyatga aralashgan, o‘z xodimlariga nisbatan kamsitishlarga yo‘l qo‘ygan kontragent, hamkor va boshqa uchinchi shaxslar bilan o‘zaro hamkorlikni bekor qilish huquqiga ega.

Xodimlar uchun yuqoridagi tamoyillar va qoidalar quyidagilarni ifodalaydi:

– kontragent, hamkor va boshqa uchinchi shaxslar bilan o‘zaro aloqada xolislik va beg‘arazlikni saqlash, shuningdek, vijdonlilik, halollik, adolat va o‘zaro hurmat tamoyillariga tayanish, axloq-odob meʼyorlari va O‘zbekiston Respublikasi qonunchiligi talablariga amal qilish;

– kontragent, hamkor, investor, moliyalashtiruvchi shaxslarni tanlash va tekshirish jarayonida Aksiyadorlik jamiyatining ichki meʼyoriy hujjatlari talablarini vijdonan bajarish;

– Aksiyadorlik jamiyatining shartnoma ishlarini yuritish hamda shartnomalarga Aksiyadorlik jamiyati manfaatlarini himoya qilishga qaratilgan qoidalarni (korrupsiyaga qarshi eslatmalar va h.k.) kiritish bo‘yicha ichki meʼyoriy hujjat talablariga muvofiq vijdonan bajarish;

– shartnoma shartlariga muvofiq va qonunchilik bilan belgilangan holatlarda Aksiyadorlik jamiyati nomidan va uning manfaatlari uchun sarflangan xarajatlarni tasdiqlovchi hujjatlarni uchinchi shaxsdan olinishini taʼminlash;

– uchinchi shaxslarni Aksiyadorlik jamiyatining Odob-axloq kodeksi, biznes yuritish va korrupsiyaga qarshi kurashish sohasidagi qoidalaridan xabardor qilish.

**11. Davlat organlari, korxonalari, muassasalari va davlatning mansabdor shaxslari bilan o‘zaro munosabat**

11.1. Aksiyadorlik jamiyati davlat organlari, korxonalari yoki muassasalari hamda davlatning mansabdor shaxslari bilan o‘ta shaffof munosabatlarni o‘rnatishga intiladi, amaldagi qonunchilik meʼyorlariga rioya qiladi, jumladan, davlat xaridlarini tartibga soluvchi va davlat mansabdor shaxslariga noqonuniy taʼsir o‘tkazishni taqiqlaydi hamda halol va to‘g‘ri yo‘lni tanlaydi.

Xodimlar uchun yuqoridagi tamoyillar va qoidalar quyidagilarni ifodalaydi:

– davlat organlari, korxonalari yoki muassasalari va davlatning mansabdor shaxslari bilan o‘zaro munosabatda amaldagi qonunlar va ichki meʼyoriy hujjatlarning qoidalariga qatʼiy rioya qilish;

– davlat mansabdor shaxslariga, shuningdek, Aksiyadorlik jamiyatida tekshiruv-nazorat funksiyalarini amalga oshiruvchi shaxslarga Aksiyadorlik jamiyatining nomidan, topshirig‘iga ko‘ra yoki manfaatlarini ko‘zlab har qanday sovg‘a, moddiy boyliklar yoki boshqa turdagi foyda taklif qilish va yetkazishni taqiqlash.

**12. Aksiyadorlik jamiyati xodimlarining xizmat faoliyatidagi tashqi ko‘rinish va kiyinish uslubiga oid odob-axloq qoidalari**

12.1. Aksiyadorlik jamiyati xodimlarining xizmat faoliyatidagi tashqi ko‘rinishi va kiyinish uslubi fuqarolarning davlat organlari va tashkilotlari faoliyatiga hurmatini, shu jumladan davlat xizmatining nufuzini oshirishga xizmat qilishi kerak.

12.2. Aksiyadorlik jamiyati xodimlarining tashqi ko‘rinishi mehnat sharoitlari va xizmat turiga qarab, xizmat majburiyatlarini bajarishi vaqtida fuqarolarning davlat tashkilotiga nisbatan hurmat bilan munosabatda bo‘lishiga ko‘maklashishi, umumiy qabul qilingan ish uslubiga muvofiq bo‘lishi va rasmiylik, xolislik, kamtarlik va intizomni namoyon etishi lozim.

12.3. Aksiyadorlik jamiyatida qatʼiy kiyinish tartibini joriy etishdan maqsad o‘zaro tenglik va belgilangan tartib-qoidalarga itoatkorlik hissini uyg‘otish, ularning salomatliklarini muhofaza qilish uchun shart-sharoit yaratish, xodimlar o‘rtasida sog‘lom raqobat muhitini yuzaga keltirishdan iborat.

Aksiyadorlik jamiyatida kiyinish tartibi quyidagilarni ifodalaydi:

– kiyimlarning o‘ta tor yoki o‘ta keng bichimda, rang-barang va gulli bo‘lmasligi;

– xodimlar ish jarayonida klassik yoki maxsus kiyimda bo‘lishi;

– ayollar kiyimining uzunligi tizzadan 5-15 sm pastda bo‘lishi, ko‘ylakning yeng qismi 10 sm kam bo‘lmasligi;

– erkaklar uchun shimning uzunligi oyoq to‘pig‘idan pastda bo‘lishi;

– kiyimlarning toza va dazmollangan bo‘lishi.

Shuningdek, xodimlarga ish jarayonida quyidagilar tavsiya etilmaydi:

Aksiyadorlik jamiyatida turli millat vakillari faoliyat olib borishini hisobga olgan holda, kiyinishda turli din va konfessiyalar hamda har xil submadaniyatlarga mansublikni aks ettiruvchi (kipa, kashaya, va boshqalar) elementlardan foydalanish;

– erkaklar tanasining ochiq qismiga tatuirovka tushirgan yoki pirsing qilgan, soqol qo‘ygan, sochi 5 santimetrdan uzun bo‘lgan va yorqin ranglarga bo‘yagan holda kelishlari;

– xizmat vazifasini suiisteʼmol qilgan holda ish vaqtida spirtli ichimliklar ichish,

– ayollarning tanasining ochiq qismiga tatuirovka tushirgan yoki pirsing qilgan, yuzini ko‘zga tashlanadigan darajada makiyaj qilgan, qulog‘iga bittadan ortiq sirg‘a taqqan holda kelishlari.

Mazkur talablar joriy etilishi ish vaqtidan tashqari bo‘lgan davri va Aksiyadorlik jamiyatida o‘tkaziladigan turli tadbirlar jarayoni bundan mustasno.

12.4. Aksiyadorlik jamiyati xodimlarining ish joyida tashqi ko‘rinishi va kiyinish uslubiga oid qo‘shimcha talablar ichki mehnat tartibida belgilanishi va Odob-axloq komissiyasi tomonidan mazkur talablar bajarilishi nazoratga olinishi mumkin.

**13. Manfaatlar to‘qnashuvi**

13.1. Aksiyadorlik jamiyati xodimlari mansab yoki xizmat majburiyatlarini bajarish vaqtida manfaatlar to‘qnashuviga olib keladigan yoki olib kelishi mumkin bo‘lgan shaxsiy manfaatdorlikka yo‘l qo‘ymasligi kerak.

13.2. Aksiyadorlik jamiyatida manfaatlar to‘qnashuvi vaziyatlaridan namunalar hamda bunday vaziyatlarni oshkor qilish va tartibga solish amaliyotidan iborat Manfaatlar to‘qnashuvini boshqarish siyosati tasdiqlangan.

Aksiyadorlik jamiyati xodimlari manfaatlar to‘qnashuvini oldini olish maqsadida quyidagilarga amal qilishi lozim:

– manfaatlar to‘qnashuvini boshqarish siyosati bilan tanishish va amal qilish;

– O‘zbekiston Respublikasining amaldagi qonunchiligiga rioya qilish;

– manfaatlar to‘qnashuvi vaziyatida Aksiyadorlik jamiyatining qonuniy manfaatlarini hisobga olish;

– o‘z xizmat majburiyatlarini vijdonan bajarishga to‘siq bo‘ladigan manfaatlar to‘qnashuvining taʼsiri bilan bog‘liq xatti-harakatlardan voz kechish, biron-bir shaxs, guruh yoki tashkilotlarga ustuvorlik bermaslik, ularning taʼsiridan xoli bo‘lish;

– Aksiyadorlik jamiyati, tizim korxonalari va boshqa tashkilotlarning shaxslari faoliyatiga noqonuniy taʼsir o‘tkazish uchun xizmat mavqeidan foydalanmaslik;

– manfaatlar to‘qnashuvi mavjud bo‘lgan (yuzaga kelgan) holat haqida o‘z vaqtida bevosita Jamiyat boshqaruv raisi, tarkibiy bo‘linma rahbarini yoki Korrupsiyaga qarshi ichki nazorat bo‘limini xabardor qilish;

– bevosita Jamiyat boshqaruv raisi, tarkibiy bo‘linma rahbarini yoki Korrupsiyaga qarshi ichki nazorat bo‘limini boshqa har qanday boshqa kompaniya yoki tashkilotlardagi mehnat faoliyati, boshqaruv organlarida aʼzolik haqida xabardor qilish;

– bevosita Jamiyat boshqaruv raisi, tarkibiy bo‘linma rahbarini yoki Korrupsiyaga qarshi ichki nazorat bo‘limini qo‘l ostidagi va tizim korxonalaridagi yaqin qarindoshlari haqida xabardor qilish;

– Aksiyadorlik jamiyatining Odob-axloq komissiyasi raisiga o‘z xatti-harakatlariga shubha tug‘ilganda murojaat qilish.

13.3. Manfaatlar to‘qnashuvi mavjudligi to‘g‘risida maʼlumotlar olgan rahbar, bu to‘qnashuvning oldini olish yoki uni bartaraf etish yuzasidan o‘z vaqtida choralar ko‘rishga majbur.

**14. Aksiyadorlik jamiyati xodimlarining manfaatini himoya qilish**

14.1. Aksiyadorlik jamiyati xodimlari xizmat vazifalarini bajarish bilan bog‘liq tahdid, haqorat, tuhmat va qonunga xilof boshqa xatti-harakatlardan himoya qilish Aksiyadorlik jamiyati rahbariyati tomonidan amalga oshiriladi.

14.2. Zimmasiga yuklatilgan vazifalarni bajarishga to‘sqinlik qilish, jinoyat yoki boshqa huquqbuzarlik sodir etishga og‘dirishga qaratilgan murojaatlar, shuningdek, hamkasblari tomonidan sodir etilgan yoki sodir etishga tayyorgarlik ko‘rilayotgan qonunbuzilishlar haqida xabar bergan xodimlarni vujudga kelishi mumkin bo‘lgan tahdid va xavf-xatarlardan himoya qilish choralari ko‘riladi.

**15. Aksiyadorlik jamiyatida Odob-axloq qoidalariga rioya etilishini nazorat qilish**

15.1. Aksiyadorlik jamiyati xodimlarining mazkur Kodeks qoidalarini buzishi, xodimlar intizomini nazorat qilish, tegishli qoidabuzarlik va nizoli vaziyatlarni ko‘rib chiqish maqsadida maxsus tuzilgan Odob-axloq komissiyasi tomonidan amaldagi qonunchilik talablariga, ushbu Kodeksga hamda Odob-axloq Kodeksi meʼyorlariga asosan ko‘rib chiqiladi, shuningdek, xodimlarga murakkab axloqiy vaziyatlarni hal qilish yuzasidan maslahat beriladi.

Odob-axloq komissiyasiga kelib tushayotgan masalalarni adolatli va xolisona ko‘rib chiqadi, uning faoliyati va qarorlari Aksiyadorlik jamiyati boshqaruvidan mustaqildir.

15.2. Davlat organlari va tashkilotlarida lavozimga tayinlangan Aksiyadorlik jamiyati xodimlari Kadrlar bo‘limi tomonidan mazkur Odob-axloq qoidalari bilan tilxat asosida imzo qo‘ydirgan holda tanishtiriladi.

15.3. Mazkur Odob-axloq qoidalarini buzish holatlari bo‘yicha xizmat tekshiruvi davlat organlari va tashkilotlari rahbarining ko‘rsatmasiga muvofiq Odob-axloq komissiyalari tomonidan o‘tkaziladi.

**16. Aksiyadorlik jamiyatida Odob-axloq qoidalariga rioya etmaganlik uchun javobgarlik**

16.1. Aksiyadorlik jamiyati xodimlari egallab turgan lavozimidan yoki boshqa omillardan qatʼiy nazar, ushbu Kodeksning barcha tamoyil va talablariga rioya qilmaganliklari uchun shaxsan javobgardirlar.

Aksiyadorlik jamiyati rahbariyati hamda uning tarkibiy bo‘linma boshliqlari tomonidan mazkur Kodeksning tamoyillar va talablariga rioya qilinmaganligi uchun ham javobgar bo‘ladilar.

16.2. Aksiyadorlik jamiyati xodimlari tomonidan Odob-axloq qoidalariga rioya etmaganlik holati ularga nisbatan axloqiy va intizomiy taʼsir choralarini qo‘llash uchun asos bo‘ladi.

16.3. Aksiyadorlik jamiyati xodimlarining Odob-axloq qoidalariga rioya etishi ularning faoliyati hamda xizmatdagi axloqini baholashning asosiy mezonlaridan biri hisoblanadi.

16.4. Aksiyadorlik jamiyati xodimlari tomonidan Odob-axloq qoidalariga rioya qilinishi holati ularni kelgusida yuqori lavozimlarga tayinlash va rahbar kadrlar zaxirasini shakllantirishda hisobga olinadi.

16.5. Mazkur Kodeks qoidalariga rioya etmaganlik uchun Odob-axloq komissiyasi tomonidan Aksiyadorlik jamiyati xodimlariga quyidagi jazo choralari qo‘llaniladi:

ogohlantirish;

intizomiy choralar;

kollegial yig‘ilishlarda tanbeh berish.

16.6. Odob-axloq komissiyasi Aksiyadorlik jamiyati xodimiga nisbatan intizomiy taʼsir chorasini qo‘llash uchun Aksiyadorlik jamiyati raisiga taqdimnoma kiritishi mumkin.

Odob-axloq komissiyasi odob-axloq qoidalari Aksiyadorlik jamiyati rahbariyati tomonidan buzilgan taqdirda, ularga nisbatan tegishli chora ko‘rish masalasi yuzasidan takliflarni Vazirlar Mahkamasiga yuboradi.

Davlat xizmatchisining Odob-axloq qoidalarini buzishi ularni qonunga muvofiq intizomiy va boshqa javobgarlikka tortish uchun asos bo‘ladi.

**17. Qoidabuzarliklar haqida maʼlum qilish**

17.1. Jamiyat barcha xodimlariKodeks meʼyorlarining har qanday haqiqiy yoki potensial buzilishi haqida vijdonan xabar berishga majburdirlar. Kodeks meʼyorlarining buzulishi haqida “Qoidabuzarliklar haqida xabardor qilish siyosati”ga muvofiq xabar berishi lozim.

17.2. Aksiyadorlik jamiyatining xodimlari, jismoniy va yuridik shaxslar Aksiyadorlik jamiyati xodimlari xatti-harakatlarining qonuniyligi yoki axloqiga shubha borligi haqida maʼlumot bo‘lsa, quyidagi axborot kanallaridan biriga maʼlum qilishlari mumkin:

—  bevosita Jamiyat boshqaruv raisiga;

—  ishonch telefon orqali -55-503-14-03;

—  elektron pochta orqali info@uzgeo.uz yoki q.majidov@uzgeo.uz;

—  pochta orqali - 100070, Toshkent sh., Yakkasaroy tumani, Bobur ko‘chasi, 15 uy;

—  to‘g‘ridan-to‘g‘ri Korrupsiyaga qarshi ichki nazorat bo‘limi (tel.: 95-505-99-00);

—  Aksiyadorlik jamiyatining Odob-axloq komissiyasi raisiga.

17.3. Aksiyadorlik jamiyati ro‘yxatdan o‘tgan, belgilangan tartibda kelib tushgan barcha xabar va murojaatlarni O‘zbekiston Respublikasi qonunchiligi talablari va Aksiyadorlik jamiyatining ichki meʼyoriy hujjatlariga muvofiq xolis va o‘z vaqtida ko‘rib chiqilishini taʼminlaydi.

17.4. Aksiyadorlik jamiyati, xususan, qoidabuzarliklar haqidagi xabarlarni qabul qilish, qayta ishlash va ko‘rib chiqishga masʼul xodimlar ishonchli xabar bergan shaxsga doir maʼlumotlar sir saqlanishini taʼminlaydilar (O‘zbekiston Respublikasi qonunchiligida ko‘zda tutilgan holatlar bundan mustasno).

17.5. Aksiyadorlik jamiyati ushbu Kodeks qoidalarini Aksiyadorlik jamiyatining boshqa xodimi tomonidan buzilishi mumkinligi yoki uning shubhali axloqi haqida vijdonan xabar bergan xodimlarga nisbatan taʼqib qilish, ishdan bo‘shatish, lavozimini pasaytirish, kamsitish kabi holatlarga yo‘l qo‘yilmasligini kafolatlaydi va ularning manfaatlarini himoya qiladi.

17.6. Bila turib yolg‘on maʼlumot, yolg‘on guvohlik berish yoki tuhmat qilish mazkur Kodeks qoidalarini buzish va axloqsizlik hisoblanib, bunday xabarni bergan xodim O‘zbekiston Respublikasi qonunlari va Aksiyadorlik jamiyatining ichki meʼyoriy hujjatlariga muvofiq javobgarlikka tortilishi mumkin.

**18. Xodimlarga maslahat berish**

18.1. Xodimlarda mazkur Kodeks bilan bog‘liq savol tug‘ilsa, bevosita o‘z rahbariga va/yoki Odob-axloq komissiyasiga murojaat qilishlari mumkin.

18.2. Odob-axloq komissiyasi manziliga yuborilgan savollarga elektron pochta orqali javob berilishi mumkin.

**19.  Pul yuvish va terrorizmni moliyalashtirishga qarshi kurashish**

19.1. Jamiyat faqat qonuniy faoliyatni amalga oshiradigan va o‘z daromadlarini faqat qonuniy manbalardan oladigan ishonchli mijozlar va kontragentlar bilan ishbilarmonlik aloqalarini o‘rnatish uchun mumkin bo‘lgan barcha choralarni qo‘llaydi.

**20. Ushbu Kodeksning amal qilish doirasi**

20.1. Odob-axloq kodeksi meʼyorlari jamiyatning Ijroiya organi aʼzolariga va barcha xodimlariga, shuningdek Kuzatuv Kengashining aʼzolariga nisbatan qo‘llaniladi. Jamiyat xodimlari jamiyatning ahloqiy meʼyorlarini buzadigan har qanday faoliyat bilan shug‘ullanishlari mumkin emas.

20.2. Mazkur Kodeks doimiy amal qiladigan ichki meʼyoriy hujjat bo‘lib, Aksiyadorlik jamiyati Kuzatuv Kengashi tomonidan tasdiqlangan vaqtdan boshlab kuchga kiradi va bekor qilingunga yoki yangi tahriri tasdiqlangunga qadar amal qiladi.

20.3. Mazkur Kodeks quyidagi holatlarda qayta ko‘rib chiqiladi va tuzatishlar amalga oshiriladi:

O‘zbekiston Respublikasi qonunchiligi o‘zgarganda;

Aksiyadorlik jamiyatining strategiyasi va maqsadlari o‘zgarganda;

samarasiz chora-tadbirlar va amaliyotlar aniqlanganda va ularni takomillashtirishga zarurat paydo bo‘lganda;

Aksiyadorlik jamiyatining tashkiliy tuzilmasi yoki faoliyatining o‘ziga xos jihatlari o‘zgarganda va h.k.